Nariadenie Komisie (EHS) č. 1785/93
z 30. júna 1993
o určujúcich skutočnostiach pre poľnohospodárske prepočítavacie kurzy v odvetví textilu
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na nariadenie Rady (EHS) č. 3813/92 z 28. decembra 1992 o účtovných jednotkách a prepočítavacích kurzoch, ktoré sa majú uplatniť na účely Spoločnej poľnohospodárskej politiky [1], najmä na jeho článok 6 ods. 2,
keďže podpora, ktorá bola zavedená nariadením Rady (EHS) č. 845/72 z 24. apríla 1972 ustanovujúce zvláštne opatrenia na podporu chovu húseníc priadky morušovej [2], naposledy zmeneným a doplneným nariadením (EHS) č. 2059/92 [3] sa poskytuje pre vajíčka priadky morušovej, ktoré boli úspešne použité na chov priadky morušovej; keďže hospodársky cieľ sa môže považovať za dosiahnutý v priemere k 1. augustu príslušného hospodárskeho roka; keďže tento dátum možno považovať za určujúcu skutočnosť pre poľnohospodársky prepočítavací kurz uplatniteľný na podporu pre chov húseníc priadky morušovej;
keďže nariadenie Komisie (EHS) č. 876/75 z 3. apríla 1975, ktorým sa určuje rozhodujúca skutočnosť pre podporu pre ľan, konope a húsenice priadky morušovej [4], nariadenie Komisie (EHS) č. 1426/86 zo 14. mája 1986, ktorým sa určuje rozhodujúca skutočnosť pre súkromné skladovanie ľanových a konopných vlákien [5] a článok 15 nariadenia Komisie (EHS) č. 1201/89 z 3. mája 1989, ktorým sa stanovujú pravidlá implementácie systému podpory pre bavlnu [6], naposledy zmenené a doplnené nariadením (EHS) č. 2328/92 [7] určujú rozhodujúce skutočnosti pre poľnohospodársky prepočítavací kurz na základe kritérií a právnych ustanovení, ktoré boli radikálne zmenené v rámci nových agromonetárnych dojednaní zavedených nariadením (EHS) č. 3813/92; keďže nariadenie Komisie (EHS) č. 1068/93 z 30. apríla 1993 o podrobných pravidlách pre určovanie a uplatňovanie poľnohospodárskych prepočítavacích kurzov [8] zavádza, na základe nových ustanovení, určujúce skutočnosti pre poľnohospodárske prepočítavacie kurzy, najmä tie, ktoré sa vzťahujú na príslušné množstvá;
keďže článok 10 ods. 1 a 2 nariadenia (EHS) č. 1068/93 ustanovuje, že určujúce skutočnosti uvedené v článku 15 nariadenia (EHS) č. 1201/89 sa použijú pre minimálnu cenu bavlny a príslušnú podporu; keďže je však vhodné umožniť dopredu určiť poľnohospodársky prepočítavací kurz pre podporu;
keďže článok 11 ods. 1 nariadenia (EHS) č. 1068/93 ustanovuje, že v prípade podpory pre ľan a konope sa má požiť poľnohospodársky prepočítavací kurz platný na začiatku hospodárskeho roka; keďže článok 10 ods. 3 tohto nariadenia ustanovuje, že určujúcou skutočnosťou v prípade súkromného skladovania ľanových a konopných vlákien je prvý deň, ktorým sa začne plnenie zmluvy pre príslušnú šaržu; keďže sa preto nariadenia (EHS) č. 876/75 a (EHS) č. 1426/86 môžu zrušiť;
keďže opatrenia stanovené v tomto nariadení sú v súlade so stanoviskom Riadiaceho výboru pre ľan a konope,
PRIJALA TOTO NARIADENIE:
Článok 1
Určujúca skutočnosť, ktorá zakladá nárok na podporu pre húsenice priadky morušovej, sa považuje za splnenú 1. augusta príslušného hospodárskeho roka.
Článok 2
K článku 15 nariadenia (EHS) č. 1201/89 sa pridáva tento pododsek:
"Poľnohospodársky prepočítavací kurz použiteľný na prepočet podpory sa môže stanoviť dopredu s výhradou podmienok podľa článkov 13 a 17 nariadenia Komisie (EHS) č. 1068/93 [9]."
Článok 3
Nariadenia (EHS) č. 876/75 a (EHS) č. 1426/86 sa týmto zrušujú.
Článok 4
Toto nariadenie nadobúda účinnosť siedmy deň odo dňa jeho uverejnenia v Úradnom vestníku Európskych spoločenstiev.
Bude sa uplatňovať od hospodárskeho roka 1993/94.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 30. júna 1993